CELEX: 52016PC0645
Language: hr
Date: 2016-10-07
Title: Prijedlog PROVEDBENE ODLUKE VIJEĆA o izmjeni Odluke 2007/884/EZ kojom se Ujedinjenoj Kraljevini odobrava nastavak primjene mjere odstupanja od članka 26. stavka 1. točke (a), članka 168. i članka 169. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 7.10.2016.
            COM(2016) 645 final
            2016/0315(NLE)
            Prijedlog
            PROVEDBENE ODLUKE VIJEĆA
            o izmjeni Odluke 2007/884/EZ kojom se Ujedinjenoj Kraljevini odobrava nastavak primjene mjere odstupanja od članka 26. stavka 1. točke (a), članka 168. i članka 169. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu: Direktiva o PDV-u), Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               
                  Dopisom evidentiranim pri Komisiji 14. ožujka 2016., Ujedinjena Kraljevina zatražila je odobrenje za nastavak primjene mjere odstupanja u vezi s pravom na odbitak PDV-a za najam ili zakup motornih vozila koja se upotrebljavaju i u privatne svrhe, a to je odobrenje posljednji put dodijeljeno Odlukom Vijeća 2013/681/EU
                     1
                  . U skladu s člankom 395. stavkom 2. Direktive 2006/112/EZ Komisija je dopisom od 28. lipnja 2016. obavijestila druge države članice o zahtjevu Ujedinjene Kraljevine. Komisija je dopisom od 28. lipnja 2016. obavijestila Ujedinjenu Kraljevinu da raspolaže svim informacijama potrebnima za razmatranje zahtjeva.
               
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Člankom 168. i 168.a Direktive o PDV-u predviđeno je da porezni obveznik ima pravo na odbitak PDV-a obračunatog pri kupnji izvršenoj u svrhu transakcija koje podliježu porezu. Istodobno člankom 26. stavkom 1. točkom (a) Direktive o PDV-u određuje se da se uporaba robe koja čini dio imovine određenog poslovanja u privatne svrhe treba smatrati isporukom usluga uz naknadu ako se PDV za tu robu mogao u cijelosti ili djelomično odbiti. Kao posljedica toga, sustav osigurava da se oporezuje krajnja potrošnja ako je pripadajući pretporez prvotno odbijen.
            
            
               Kad je riječ o motornim vozilima, poreznim obveznicima ponekad je teško i složeno utvrditi i evidentirati razliku između poslovne i privatne uporabe, a poreznoj upravi provjeriti stvarnu podjelu uporabe. To bi vrijedilo čak i u slučaju kad bi Ujedinjena Kraljevina iskoristila mogućnost iz članka 168.a stavka 2. Direktive o PDV-u i ograničila odbitak za trošak povezan sa službenim automobilima razmjerno stvarnoj uporabi u poslovne svrhe poreznog obveznika. Osim toga, zbog velikog broja vozila namijenjenih mješovitoj uporabi utaja poreza mogla bi znatno porasti.
            
            
               U svrhu pojednostavnjenja naplate PDV-a i borbe protiv utaje poreza Ujedinjenoj Kraljevini je od 1995.
                  2
               , a posljednji put 2013., odobreno
                  3
                do 31. prosinca 2016. ograničavati najviše 50 % prava najamnika ili zakupnika na odbitak pretporeza za troškove najma ili zakupa automobila ako se automobil ne upotrebljava samo u poslovne svrhe. U svrhu izbjegavanja dvostrukog oporezivanja Ujedinjenoj Kraljevini odobreno je i da privatnu uporabu poslovnog automobila koji je porezni obveznik unajmio ili zakupio ne smatra isporukom usluga uz naknadu. 
            
            
               Ovim se odstupanjem najamnici ili zakupnici rasterećuju obveze da za svaki od tih automobila detaljno evidentiraju kilometražu ostvarenu privatnom uporabom te da za tu uporabu obračunavaju PDV. Mogućnošću iz članka 168.a stavka 2. Direktive o PDV-u ne predviđa se djelomični paušalni odbitak te bi se ona mogla primjenjivati samo za pretporez na automobile koji su dio poslovne imovine poreznog obveznika, stoga je odstupanje prikladna mjera za postizanje zatraženog pojednostavnjenja. 
            
            
               U skladu s člankom 3. Odluke Vijeća 2007/884/EZ
                  4
               , kako je izmijenjena, Ujedinjena Kraljevina predstavila je izvješće kojim je obuhvaćena primjena Odluke i preispitivanje postotka ograničenja koje se primjenjuje na pravo na odbitak PDV-a za najam ili zakup automobila koji se ne upotrebljavaju samo u poslovne svrhe. Na temelju korištenog skupa podataka u izvješću se navodi da stvarni procijenjeni omjer između profesionalne i privatne uporabe ne odstupa znatno od 50 %.
            
            
               Odstupanja se obično odobravaju na ograničeno razdoblje kako bi se moglo ocijeniti je li posebna mjera odgovarajuća i djelotvorna. Izvješćem koje je dostavila Ujedinjena Kraljevina upućuje se na to da pedesetpostotna raspodjela između poslovne i privatne uporabe (ili bilo koje druge uporabe koja nije poslovnog karaktera u smislu članka 26. stavka 1. točke (a) Direktive 2006/112/EZ) trenutačno još uvijek odražava ukupnu poslovnu i privatnu uporabu automobila koje su zakupili ili unajmili porezni obveznici u Ujedinjenoj Kraljevini. Mjeru odstupanja stoga je primjereno produljiti.
            
            
               
                  Međutim, svako produljenje trebalo bi biti vremenski ograničeno kako bi se ocijenilo vrijede li još uvijek uvjeti na kojima se temelji odstupanje. Zbog toga se predlaže produljenje odstupanja do kraja 2019., s time da se od Ujedinjene Kraljevine zahtijeva da predstavi novo izvješće ako dodatno produljenje koje namjerava zatražiti prekoračuje taj rok. 
               
            
            
                •Dosljednost s postojećim odredbama politike u određenom području
            
            
               Člankom 176. Direktive 2006/112/EZ propisuje se da Vijeće odlučuje za koje troškove ne postoji pravo na odbitak PDV-a. Do te je odluke državama članicama dopušteno zadržati izuzeća koja su bila na snazi 1. siječnja 1979. Stoga postoji određen broj odredbi „u mirovanju” kojima se ograničava pravo na odbitak u vezi s motornim vozilima.
            
            
               
                  Ne dovodeći u pitanje prethodne inicijative za uspostavu pravila o tome koje kategorije troškova mogu podlijegati ograničenju prava na odbitak
                     5
                   to je odstupanje primjereno primjenjivati do usklađenja tih pravila na razini EU-a. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
         
         
            
               
                  S obzirom na odredbu Direktive o PDV-u na kojoj se prijedlog temelji ne primjenjuje se načelo supsidijarnosti.
               
            
            
               •Proporcionalnost
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu.
            
            
               S obzirom na ograničeno područje primjene odstupanja, posebna je mjera proporcionalna cilju koji se želi postići. Posebno, s obzirom na mogućnost da poduzeća ne prijavljuju sve svoje obveze i opterećujuću provjeru podataka o kilometraži za porezna tijela, pedesetpostotnim ograničenjem izbjeglo bi se prekomjerno prikazivanje kilometraže ostvarene u poslovne svrhe pa se njime pridonosi zaštiti od gubitka prihoda zbog pogreške i utaje te pojednostavnjenju naplate PDV-a u određenom sektoru.
            
            
               •Odabir instrumenta
            
            
               
                  Predloženi je instrument Provedbena odluka Vijeća. Druga sredstva ne bi bila primjerena zato što je, na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća najprikladniji je instrument s obzirom na to da može biti upućena pojedinačnoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Ujedinjena Kraljevina i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Odlukom se namjerava produljiti mjeru pojednostavnjenja koja je osmišljena u svrhu borbe protiv utaje PDV-a i pojednostavnjenja postupka naplate poreza. Pedesetpostotno ograničenje pretporeza procjena je stvarnog iznosa poreza koji se treba naplatiti za privatnu uporabu relevantnih automobila. Njime se najamnik ili zakupnik rasterećuje obveze evidentiranja kilometraže ostvarene poslovnim automobilima u privatne svrhe i obračunavanja poreza za stvarnu privatnu uporabu svakog automobila te se stoga znatno smanjuje administrativno opterećenje poreznih obveznika i poreznih tijela. Poduzeća koja se koriste svojim automobilom u profesionalne svrhe više od 50 %, ali manje od 100 %, snosila bi dodatne troškove.
               
               
                  Međutim, zbog uskog područja primjene i njezine vremenske ograničenosti učinak će u svakom slučaju biti ograničen.
               
            
            
               4.UTJECAJ NA PRORAČUN
            
            
               Prijedlogom se neće negativno utjecati na proračun EU-a.
            
            
               5.OSTALI DIJELOVI
            
            
               Prijedlog sadržava klauzulu o vremenskom ograničenju valjanosti; utvrđen je automatski rok 31. prosinca 2019.
            
            
               
                  Ako Ujedinjena Kraljevina zatraži još jedno produljenje mjere odstupanja nakon 2019., Komisiji bi najkasnije do 1. travnja 2019. zajedno sa zahtjevom za produljenje trebala dostaviti novo izvješće o evaluaciji.
               
            
            
               2016/0315 (NLE)
            
         
         
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Odluke 2007/884/EZ kojom se Ujedinjenoj Kraljevini odobrava nastavak primjene mjere odstupanja od članka 26. stavka 1. točke (a), članka 168. i članka 169. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  6
               , a posebno njezin članak 395.,
            
            
               uzimajući u obzir prijedlog Europske komisije,
            
            
               budući da:
            
            
               (1)Odlukom Vijeća 2007/884/EZ
                  7
               , kako je zadnje izmijenjena Provedbenom odlukom Vijeća 2013/681/EU
                  8
               , Ujedinjenoj Kraljevini odobreno je da najamniku ili zakupniku automobila ograniči pravo na odbitak pretporeza (PDV) zaračunanog na najam ili zakup tog automobila na 50 % ako se automobil ne upotrebljava samo u poslovne svrhe. Ujedinjenoj Kraljevini bilo je dopušteno i da privatnu uporabu automobila koji je porezni obveznik unajmio ili zakupio u svoje poslovne svrhe ne smatra isporukom usluga uz naknadu. Primjenom te mjere pojednostavnjenja najamnik ili zakupnik rasterećen je obveze da za poslovne automobile evidentira kilometražu ostvarenu uporabom u privatne svrhe te da za tu kilometražu za svaki automobil obračunava porez.
            
            
               (2)U dopisu evidentiranom pri Komisiji 14. ožujka 2016., Ujedinjena Kraljevina zatražila je odobrenje za produljenje mjere odstupanja na temelju kojeg najamniku ili zakupniku automobila ograničava pravo na odbitak PDV-a za troškove najma ili zakupa tog automobila ako se automobil ne upotrebljava samo u poslovne svrhe. 
            
            
               (3)Komisija je dopisom od 28. lipnja 2016. obavijestila druge države članice o zahtjevu Ujedinjene Kraljevine. Komisija je dopisom od 28. lipnja 2016. obavijestila Ujedinjenu Kraljevinu da raspolaže svim informacijama potrebnima za razmatranje zahtjeva.
            
            
               (4)U skladu s izvješćem koje je dostavila Ujedinjena Kraljevina ograničenje prava na odbitak na 50 % još uvijek odgovara stvarnim okolnostima u pogledu poslovne i neposlovne uporabe predmetnih automobila najamnika ili zakupnika. Stoga je primjereno da se Ujedinjenoj Kraljevini odobri da primjenjuje mjeru do 31. prosinca 2019.
            
            
               (5)U skladu s člankom 3. Odluke Vijeća 2007/884/EZ, kako je izmijenjena, Ujedinjena Kraljevina Komisiji je podnijela izvješće o primjeni te odluke kojim je obuhvaćeno preispitivanje postotka ograničenja. Prema informacijama koje je dostavila Ujedinjena Kraljevina ograničenje prava na odbitak na 50 % i dalje odgovara stvarnim okolnostima u pogledu omjera poslovne i neposlovne uporabe predmetnih vozila. Stoga bi Ujedinjenoj Kraljevini trebalo odobriti da primjenjuje mjeru u dodatnom ograničenom razdoblju do 31. prosinca 2019.
            
            
               (6)Ako smatra da bi bilo potrebno dodatno produljenje nakon 2019., najkasnije do 1. travnja 2019. Ujedinjena Kraljevina trebala bi zajedno sa zahtjevom za produljenje Komisiji dostaviti i izvješće s revizijom primijenjenog postotka.
            
            
               (7)Odstupanje će imati samo zanemariv učinak na sveukupni prikupljeni prihod od poreza u fazi konačne potrošnje i neće imati negativan učinak na vlastita sredstva EU-a prikupljena iz PDV-a.
            
            
               (8)Odluku 2007/884/EZ trebalo bi stoga na odgovarajući način izmijeniti,
            
            
               DONIJELO JE OVU ODLUKU: 
            
            
               Članak 1.
            
            
               Članak 3. Odluke 2007/884/EZ zamjenjuje se sljedećim:
            
            
               „Članak 3.
            
         
         
            
               Ova Odluka prestaje važiti 31. prosinca 2019.
            
            
               Svakom zahtjevu za produljenje mjera predviđenih ovom Odlukom prilaže se izvješće koje se podnosi Komisiji najkasnije 1. travnja 2019. i kojim je obuhvaćeno preispitivanje postotka ograničenja koje se primjenjuje na pravo na odbitak PDV-a zaračunanog na najam ili zakup automobila koji se ne upotrebljavaju samo u poslovne svrhe.”. 
            
            
               Članak 2.
            
            
               Ova se Odluka primjenjuje od 1. siječnja 2017.
            
            
               Članak 3.
            
            
               Ova je Odluka upućena Ujedinjenoj Kraljevini Velike Britanije i Sjeverne Irske.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  Provedbena odluka Vijeća 2013/681/EU od 15. studenog 2013. o izmjeni Odluke 2007/884/EZ kojom se Ujedinjenoj Kraljevini odobrava nastavak primjene mjere odstupanja od članka 26. stavka 1. točke (a), članka 168. i članka 169. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 41.).
               
               
                  
                     (2)
                  Odluka Vijeća 95/252/EZ od 29. lipnja 1995. kojom se Ujedinjenoj Kraljevini odobrava uvođenje mjere kojom se odstupa od članaka 6. i 17. Šeste direktive Vijeća (77/388/EEZ) o usklađivanju zakonodavstava država članica o porezima na promet (SL L 159, 11.7.1995., str. 19.).
               
               
                  
                     (3)
                  Odluka Vijeća 2007/884/EZ od 20. prosinca 2007. kojom se Ujedinjenoj Kraljevini odobrava nastavak primjene mjere odstupanja od članka 26. stavka 1. točke (a), članka 168. i članka 169. Direktive 2006/112/EZ o zajedničkom sustavu poreza na dodanu vrijednost (SL L 346, 29.12.2007., str. 21.). produljena je Provedbenom odlukom Vijeća 2011/37/EU od 18. siječnja 2011. (SL L 19, 22.1.2011., str. 11.) do 31. prosinca 2013. i Provedbenom odlukom Vijeća 2013/681/EU od 15. studenoga 2013. do 31. prosinca 2016. (SL L 316, 27.11.2013., str. 41.).
               
               
                  
                     (4)
                  SL L 346, 29.12.2007., str. 21 – 22. 
               
               
                  
                     (5)
                  COM(2004) 728 final – Prijedlog direktive Vijeća o izmjeni Direktive 77/388/EEZ u cilju pojednostavnjenja obveza za porez na dodanu vrijednost (SL C 24, 29.1.2005., str. 10.), povučen 21. svibnja 2014. (SL C 153, 21.5.2014., str. 3.).
               
               
                  
                     (6)
                  SL L 347, 11.12.2006., str. 1.
               
               
                  
                     (7)
                  Odluka Vijeća 2007/884/EZ od 20. prosinca 2007. kojom se Ujedinjenoj Kraljevini odobrava nastavak primjene mjere odstupanja od članka 26. stavka 1. točke (a), članka 168. i članka 169. Direktive 2006/112/EZ o zajedničkom sustavu poreza na dodanu vrijednost (SL L 346, 29.12.2007., str. 21.).
               
               
                  
                     (8)
                  Provedbena odluka Vijeća 2013/681/EU od 15. studenoga 2013. o izmjeni Odluke 2007/884/EZ kojom se Ujedinjenoj Kraljevini odobrava nastavak primjene mjere odstupanja od članka 26. stavka 1. točke (a), članka 168. i članka 169. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 41.).